Document ID: 32007R0722

KOMMISSIONENS FORORDNING (EF) Nr. 722/2007
af 25. juni 2007
om ændring af bilag II, V, VI, VIII, IX og XI til Europa-Parlamentets og Rådets forordning (EF) nr. 999/2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 999/2001 af 22. maj 2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier (1), særlig artikel 23, og
ud fra følgende betragtninger:
(1)
I forordning (EF) nr. 999/2001 er der fastsat regler for forebyggelse af, kontrol med og udryddelse af transmissible encephalopatier (TSE) hos dyr. Forordningen gælder for produktion og markedsføring af levende dyr og animalske produkter og i visse særlige tilfælde for eksport heraf.
(2)
I artikel 5 i forordning (EF) nr. 999/2001 er det fastsat, at BSE-status (BSE = bovin spongiform encephalopati) i medlemsstater eller tredjelande eller deres regioner (i det følgende benævnt »lande eller regioner«) bestemmes ved indplacering i en af tre kategorier. I forordningens bilag II er der fastsat regler om bestemmelse af landes eller regioners BSE-status. I forordningens artikel 5 er det endvidere fastsat, at når Verdensorganisationen for Dyresundhed (OIE) har fastsat en procedure for klassificering af lande i kategorier, kan der træffes afgørelse om en fornyet vurdering af fællesskabsindplaceringen af lande.
(3)
I bilag V til forordning (EF) nr. 999/2001 er der fastsat regler om indsamling og bortskaffelse af specificeret risikomateriale, og i forordningens bilag IX er der fastsat regler om import til Fællesskabet af levende dyr, embryoner, æg og animalske produkter.
(4)
På generalforsamlingen i Verdensorganisationen for Dyresundhed (OIE) i maj 2005 vedtog man en ny, forenklet procedure for klassificering af lande ud fra deres BSE-risiko på grundlag af tre kategorier.
(5)
Forordning (EF) nr. 999/2001 er ændret ved forordning (EF) nr. 1923/2006 med henblik på at indarbejde det nye, forenklede kategoriseringssystem i fællesskabslovgivningen. Som følge af den ændring bør bilag II, V og IX til forordning (EF) nr. 999/2001 ændres for at tage hensyn til det nye kategoriseringssystem.
(6)
Da der ikke forelå en beslutning om landeklassificering i henhold til artikel 5, stk. 2 eller 4, i forordning (EF) nr. 999/2001, fandt forordningens artikel 9 og bilag VI ikke anvendelse. Eftersom det nye kategoriseringssystem skal anvendes fra den 1. juli 2007, og for at bilag VI kan bringes på linje med de bestemmelser, der gælder under overgangsforanstaltningerne baseret på videnskabelig dokumentation, og med ændringerne af artiklerne, bør bilag VI ændres.
(7)
I bilag VIII til forordning (EF) nr. 999/2001 er der fastsat betingelser for markedsføring og eksport af levende dyr, sæd, embryoner, æg herfra og animalske produkter. I kapitel C i nævnte bilag er der fastsat betingelser for samhandelen inden for Fællesskabet med visse animalske produkter. Betingelserne bør ændres for at tage højde for det nye kategoriseringssystem.
(8)
Ved del D, punkt 5, i bilag XI til forordning (EF) nr. 999/2001 er der fastsat foranstaltninger vedrørende samhandelen inden for Fællesskabet med kvæg, der er født eller opdrættet i Det Forenede Kongerige før den 1. august 1996, og vedrørende import til Fællesskabet af kødprodukter af hjortedyr. Af hensyn til beskyttelsen af menneskers og dyrs sundhed bør disse foranstaltninger fortsat anvendes efter den 1. juli 2007.
(9)
For at sikre klare og konsekvente regler bør bestemmelserne om samhandel inden for Fællesskabet og eksport til tredjelande af kvæg, der er født eller opdrættet i Det Forenede Kongerige før den 1. august 1996, fastsættes i bilag VIII, og bestemmelserne om import af kødprodukter af hjortedyr bør fastsættes i bilag IX.
(10)
De overgangsforanstaltninger vedrørende specificeret risikomateriale, der er fastsat i bilag XI til forordning (EF) nr. 999/2001, bør ophøre med at blive anvendt for de enkelte lande eller regioner umiddelbart efter vedtagelsen af en beslutning om klassificering af det pågældende land eller den pågældende region. Bilag XI bør derfor udgå.
(11)
Forordning (EF) nr. 999/2001 bør derfor ændres i overensstemmelse hermed.
(12)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
UDSTEDT FØLGENDE FORORDNING:
Artikel 1
Bilag II, V, VI, VIII, IX og XI til forordning (EF) nr. 999/2001 ændres som angivet i bilaget til nærværende forordning.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 25. juni 2007.

Labels: 0
17
15
6